ავდიივკის ბრძოლა (2022-2024)
ავდიივკის ბრძოლა — სამხედრო დაპირისპირება ერთი მხრივ რუსეთის შეიარაღებულ ძალებსა და დონბასის სეპარატისტულ ძალებს და მეორე მხრივ უკრაინის შეიარაღებულ ძალებს შორის. ბრძოლა მიმდინარეობდა დონბასის რეგიონში მდებარე ქალაქ ავდიივკის გამო. საბრძოლო მოქმედებები დონბასში სიტუაციის კიდევ ერთხელ გამწვავების დროს დაიწყო. 21 თებერვალს რუსეთის პრეზიდენტმა ვლადიმერ პუტინმა დონეცკის სახალხო რესპუბლიკის აღიარებას მოაწერა ხელი. ამ ადგილზე ბრძოლა 2017 წელსაც გაიმართა, სადაც უკრაინელებმა მასზე კონტროლი შეინარჩუნეს. 2022 წელს კი, როდესაც რუსეთი უკრაინაში შეიჭრა, ავდიივკა ერთ-ერთი პირველი ადგილი იყო, სადაც თავდასხმა წამოიწყეს. მედიაში გავრცელდა ინფორმაცია, რომ სიტუაციის გამწვავების დროს სეპარატისტებს ავდიივკის მიმართულებაზე რუსული ჯარები ეხმარებოდნენ, მაგრამ რუსეთმა აღნიშნული უარყო. როდესაც უკრაინაში ფართომასშტაბიანი შეჭრა დაიწყო, ავდიივკა მისი ერთ-ერთი მთავარი სამიზნე გახდა. 13 მარტს რუსეთის ძალებმა დაბომბეს ავდიივკის კოქსქიმიური ქარხანა. 25 მარტს გავრცელდა ინფორმაცია, რომ ავდიივკაში მოკლეს აზოვის პოლკის ერთ-ერთი მეთაური არტემ მურახოვსკი. 8 აპრილს რუსული დაბომბვის შედეგად ერთი ადამიანი დაიღუპა და ერთი დაშავდა. 18 აპრილს რუსეთმა აღმოსავლეთ უკრაინაში შეტევა განაახლა, მათ შორის ცეცხლისა და შეტევების ქვეშ აღმოჩნდა ავდიივკაც. 2000-მდე მცხოვრები იძულებული გახდა მიწისქვეშ შეეფარებინა თავი. 20 აპრილს ავდიივკაში მოკლეს დონეცკის სეპარატისტების „სპარტის“ ბატალიონის მებრძოლი სერგეი აგრანოვიჩი. 3 მაისს, ოლქის გუბერნატორის თქმით, კოქსქიმიურ ქარხანაზე თავდასხმის შედეგად არანაკლებ 10 ადამიანი დაიღუპა. მისივე ინფორმაციით, თავდასხმა სამუშაოს დასრულების შემდეგ მოხდა, როდესაც ხალხი ავტობუსს უცდიდა. 2024 წლის 17 თებერვალს ქალაქი რუსებმა აიღეს.